ნაბუქოდონოსორ II

ნაბუქოდონოსორ II (დ. დოხოლაფირო ჯვ. წ. 642 — ღ. ჯვ. წ. 562 წანაშ 7 გჷმათუთა) — ახალი ბაბილონიშ მაფა ჯვ. წ. 605-562 წანეფს. ხვისტაშა ეშართჷ მუამუშიშ ნაბოპალასარიშ ღურაშ უკულ. ნაბუქოდონოსორი მირჩქინუაფჷ ახალი ბაბილონიშ უდიდაში მაფათ. შინელი რდჷ ოურდუმე კამპანიეფით, თაშნეშე შხვადოშხვა პროექტეფით. თის მითმიოჭარანა ბაბილონიშ მუკობუნაფილი ბაღეფიშ ეგაფას.

მუამუშიშ მართუალაშ ბორჯის, ნაბუქოდონოსორი ოკათუდჷ ლჷმეფს ასურეთიშ მეხჷ. ჯვ. წ. 605 წანაშ ქარხემიშიშ ბურჯაფის, ნაბუქოდონოსორქ კონწარო დამარცხჷ ეგვიპტარეფი. ჸათე ოურდუმე ექსპედიციეფს ნაბუქოდონოსორქ დუდი გიმირჩქინჷ მუჭოთ ნიჭიერი მანჯღვერთარქ. ნეო-ასურული იმპერიაშ მოჯალაგუაშ უკულ, წორეთ ახალი ბაბილონიშ ომაფექ გინირთჷ უნძალიერაში სახენწჷფოთ არხო ბჟაეიოლს.

ნაბუქოდონოსორიშ მართუალაშ დაჭყაფური წანეფი ვეხასიათებუდჷ სერიოზული ოურდუმე წჷმოძინეფით. თინა ოცადუდჷ ეგვიპტეშ დოჸუნაფას, მარა უმოღეთ. უკულ ლევანტის, არდგილი უღუდჷ არჸებეფს ნაბუქოდონოსორიშ ხეშუულებაშ მეხჷ. მარა ჯვ. წ. 580-იანი წანეფიშო პოლიტიკური სიტუაციაქ ნაბუქოდონოსორიშ საჯგიროთ დითირჷ. თიქ მუში ვასალეფიშ არყებეფი ზისხირს ქინაშკვიდუ დო ძალამს დადაღარჷ ეგვიპტარეფიშ გოლინა ლევანტიშ რეგიონს. ჯვ. წ. 587 წანას ნაბუქოდონოსორქ გემშეჭკირჷ დო მოჯალაგუ იუდეარეფიშ ომაფე დო თიში ნანანოღა იერუსალიმი. ნაბუქოდონოსორქ იერუსალიმიშ დო ხოლოს მადვალუ ტერიტორიეფიშ მახორუეფი ბაბილონიშა გეგნახორუ. იერუსალიმიშ მოჯალაგუათ დო ფინიკიური ნოღა ტვიროსიშ ეჭოფუათ ნაბუქოდონოსორქ გასურჷ ბაბილონიშ ომაფეშ ტრანსფორმაცია არხო ბჟაეიოლიშ დომინანტური სახენწჷფოთ.  

წჷმოძინელი ოურდუმე კამპანიეფიშ მოხ, ნაბუქოდონოსორი ხემანჯღვერენდჷ შხვადოშხვა რეკონსტრუქციული პროექტეფს. თიქ მიშეღჷ კაბეტი თია ნოღა ბაბილონიშ გოახალაფაშა.

ლიტერატურა
 ენციკლოპედია ბრიტანიკა
 მოსოფელიშ ისტორიაშ ენციკლოპედია

კატეგორია:დუნაბადი ჯვ. წ. 642
კატეგორია:ნაღურა ჯვ. წ. 562
კატეგორია:ბაბილონეთიშ მაფეფი
კატეგორია:ახალი ბაბილონიშ მაფეფი